(4)

Leasaítear Caibidil IV mar a leanas: (a) i Roinn D, cuirtear an méid seo a leanas in ionad phointe (a): “(a) Na seachtháirgí ainmhithe a bhfuil sé beartaithe iad a úsáid chun próitéin ainmhíoch phróiseáilte dá dtagraítear sa Roinn seo a tháirgeadh, is ó cheann amháin nó níos mó de na háiteanna seo a leanas a gheofar iad: (i) seamlais arna bhformheas i gcomhréir le hAirteagal 4 de Rialachán (CE) Uimh. 853/2004 nach maraítear ainmhithe athchogantacha iontu agus iad cláraithe ag an údarás inniúil mar sheamlais nach maraítear ainmhithe athchogantacha iontu; (ii) ionaid spólta arna bhformheas i gcomhréir le hAirteagal 4 de Rialachán (CE) Uimh. 853/2004 nach ndíchnámhaítear agus nach ngearrtar feoil na n-athchogantach iontu agus iad cláraithe ag an údarás inniúil mar ionaid spólta nach ndíchnámhaítear agus nach ngearrtar feoil na n-athchogantach iontu; (iii) bunaíochtaí eile seachas na cinn dá dtagraítear i bpointe (i) nó (ii), iad arna gclárú nó arna bhformheas i gcomhréir le hAirteagal 4 de Rialachán (CE) Uimh. 853/2004, nach láimhseáiltear táirgí na n-athchogantach iontu agus iad cláraithe ag an údarás inniúil mar bhunaíochtaí nach láimhseáiltear táirgí na n-athchogantach iontu; (iv) bunaíochtaí formheasta dá dtagraítear in Airteagal 24(1), pointí (h) agus (i) de Rialachán (CE) Uimh. 1069/2009 agus iad cláraithe ag an údarás inniúil mar bhunaíochtaí nach láimhseáiltear agus nach stóráiltear iontu ach seachtháirgí na n-ainmhithe neamh-athchogantacha ó na bunaíochtaí dá dtagraítear i bpointí (i), (ii) agus (iii). De mhaolú ar an gcéad mhír, pointí (i), (ii) agus (iii), féadfaidh an t-údarás inniúil marú na n-athchogantach agus láimhseáil táirgí na n-athchogantach a údarú sna bunaíochtaí dá dtagraítear sa chéad mhír, pointí (i), (ii) agus (iii), bunaíochtaí ina dtáirgtear seachtháirgí ainmhithe na neamh-athchogantach atá beartaithe le haghaidh tháirgeadh na próitéine ainmhíche próiseáilte dá dtagraítear sa Roinn seo. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú idir seachtháirgí athchogantacha agus seachtháirgí neamh-athchogantacha a sheachaint. Ar na bearta sin, áireofar na híoscheanglais seo a leanas: (1) ní mór ainmhithe neamh-athchogantacha a mharú i línte atá scoite amach go fisiceach ó na línte a úsáidtear le haghaidh ainmhithe athchogantacha a mharú; (2) ní mór táirgí na neamh-athchogantach a láimhseáil ar línte táirgthe atá scoite amach go fisiceach ó na línte a úsáidtear le haghaidh táirgí na n-athchogantach a láimhseáil; (3) bailiú, stóráil, iompar agus áiseanna pacáistithe le haghaidh seachtháirgí ainmhithe de bhunadh na neamh-athchogantach, ní mór iad a choimeád scoite amach ó na cinn le haghaidh seachtháirgí ainmhithe de bhunadh na n-athchogantach; (4) ní mór sampláil agus anailís rialta a dhéanamh ar sheachtháirgí ainmhithe de bhunadh na neamh-athchogantach chun próitéiní de chuid na n-athchogantach a bhrath. Ní mór an modh anailíse a bhailíochtú go heolaíoch chun na críche sin. Is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP.”; (b) Cuirtear an méid seo a leanas in ionad Roinn F: “ ROINN F Coinníollacha sonracha is infheidhme maidir le táirgeadh agus úsáid na próitéine ainmhíche próiseáilte a dhíorthaítear ó fheithidí saothraithe agus na beatha cumaisc ina bhfuil próitéin den sórt sin, a bhfuil sé beartaithe iad a úsáid chun ainmhithe dobharshaothraithe, éanlaith chlóis agus muc-ainmhithe a bheathú Beidh feidhm ag na coinníollacha sonracha seo a leanas maidir le táirgeadh agus úsáid na próitéine ainmhíche próiseáilte ó fheithidí saothraithe agus na beatha cumaisc ina bhfuil próitéin ainmhíoch phróiseáilte den sórt sin, dhá rud a bhfuil sé beartaithe iad a úsáid chun ainmhithe dobharshaothraithe, éanlaith chlóis agus muc-ainmhithe a bheathú: (a) Próitéin ainmhíoch phróiseáilte a dhíorthaítear ó fheithidí saothraithe, ní mór í a tháirgeadh mar a leanas: (i) in ionaid phróiseála arna bhformheas i gcomhréir le hAirteagal 24(1), pointe (a) de Rialachán (CE) Uimh. 1069/2009 atá tiomnaithe go heisiach do tháirgeadh na dtáirgí a dhíorthaítear ó fheithidí saothraithe; (ii) i gcomhréir leis na ceanglais a leagtar síos in Iarscríbhinn X, Caibidil II, Roinn 1, a ghabhann le Rialachán (AE) Uimh. 142/2011. De mhaolú ar an gcoinníoll dá bhforáiltear sa chéad mhír, pointe (i), féadfaidh an t-údarás inniúil táirgeadh na próitéine ainmhíche próiseáilte a dhíorthaítear ó fheithidí saothraithe a údarú in ionaid phróiseála ina bpróiseáiltear seachtháirgí ó speicis eile. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú a sheachaint idir próitéin ainmhíoch phróiseáilte a dhíorthaítear ó fheithidí saothraithe agus próitéin ainmhíoch phróiseáilte a dhíorthaítear ó ainmhithe feirmshaothraithe eile. Ar na bearta coisctheacha sin, áireofar na híoscheanglais seo a leanas: — táirgeadh na próitéine ainmhíche próiseáilte a dhíorthaítear ó ainmhithe athchogantacha nó ó ainmhithe neamh-athchogantacha cé is moite d’fheithidí, ní mór an táirgeadh sin a dhéanamh i gcóras dúnta atá scoite amach go fisiceach ón gcóras a úsáidtear chun an phróitéin ainmhíoch phróiseáilte a dhíorthaítear ó fheithidí saothraithe a tháirgeadh; — le linn stóráil agus iompar na seachtháirgí ainmhithe a dhíorthaítear ó ainmhithe athchogantacha nó ó ainmhithe neamh-athchogantacha cé is moite d’fheithidí, ní mór iad a choimeád in áiseanna atá scoite amach go fisiceach ó na háiseanna a úsáidtear le haghaidh seachtháirgí ainmhithe a dhíorthaítear ó fheithidí saothraithe; — le linn stóráil agus phacáistiú na próitéine ainmhíche próiseáilte a dhíorthaítear ó ainmhithe athchogantacha nó ó ainmhithe neamh-athchogantacha cé is moite d’fheithidí, ní mór iad a choimeád in áiseanna atá scoite amach go fisiceach ó na cinn a úsáidtear le haghaidh táirgí críochnaithe a dhíorthaítear ó fheithidí saothraithe; — ní mór sampláil agus anailís rialta a dhéanamh ar an bpróitéin ainmhíoch phróiseáilte a dhíorthaítear ó fheithidí saothraithe chun a dheimhniú go bhfuil sí glan ar thraséilliú le próitéin ainmhíoch phróiseáilte a dhíorthaítear ó ainmhithe athchogantacha nó ó ainmhithe neamh-athchogantacha eile, trí úsáid a bhaint as na modhanna anailíse lena ndéantar comhábhair de bhunadh ainmhíoch a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; coimeádfar torthaí na samplála agus na hanailíse sin i gcomhair an údaráis inniúil go ceann tréimhse cúig bliana ar a laghad. (b) Beatha cumaisc ina bhfuil próitéin ainmhíoch phróiseáilte a dhíorthaítear ó fheithidí saothraithe, is sna bunaíochtaí seo a leanas a dhéanfar í a tháirgeadh: (i) iad údaraithe ag an údarás inniúil chun na críche sin; (ii) iad tiomnaithe do tháirgeadh na beatha le haghaidh ainmhithe dobharshaothraithe, éanlaith chlóis nó muc-ainmhithe. De mhaolú ar an gcéad mhír, pointe (i), maidir le táirgeadh na beatha iomláine ó bheatha cumaisc ina bhfuil próitéin ainmhíoch próiseáilte a dhíorthaítear ó fheithidí saothraithe, ní bheidh sé de cheangal ar dhaoine a dhéanann beatha cumaisc le húsáid dóibh féin údarú sonrach leis an táirgeadh sin a bheith acu ar choinníoll go gcomhlíonfaidh siad na coinníollacha seo a leanas: — iad a bheith cláraithe ag an údarás inniúil mar tháirgeoirí a tháirgeann beatha iomlán ó bheatha cumaisc ina bhfuil próitéin ainmhíoch phróiseáilte a dhíorthaítear ó fheithidí saothraithe, — níl ainmhithe feirmshaothraithe faoi mar a shainmhínítear in Airteagal 3, pointe 6(a) de Rialachán (CE) Uimh. 1069/2009 ar coimeád acu cé is moite d’ainmhithe dobharshaothraithe, d’éanlaith chlóis, de mhuc-ainmhithe nó d’ainmhithe fionnaidh, — an bheatha cumaisc a n-úsáidtear próitéin ainmhíoch phróiseáilte lena táirgeadh, próitéin a dhíorthaítear ó fheithidí saothraithe, tá níos lú ná 50 % de ina phróitéin amh. De mhaolú ar an gcéad mhír, pointe (ii), táirgeadh na beatha cumaisc ina bhfuil próitéin ainmhíoch phróiseáilte a dhíorthaítear ó fheithidí saothraithe agus í beartaithe le haghaidh ainmhithe dobharshaothraithe, éanlaith chlóis nó muc-ainmhithe, i mbunaíochtaí ina dtáirgtear beatha cumaisc atá beartaithe le haghaidh ainmhithe feirmshaothraithe eile freisin cé is moite d’ainmhithe fionnaidh, is táirgeadh é a fhéadfaidh an t-údarás inniúil a údarú, ach a mbeidh cigireacht déanta ar an láthair, faoi réir chomhlíonadh na gcoinníollacha seo a leanas: — an bheatha cumaisc atá beartaithe le haghaidh ainmhithe athchogantacha, ní mór an bheatha sin a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha a mhonarú agus a choimeád, — an bheatha cumaisc atá beartaithe le haghaidh ainmhithe dobharshaothraithe, éanlaith chlois nó muc-ainmhithe, ní mór an bheatha sin a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha eile a mhonarú agus a choimeád, — taifid ina sonraítear ceannacháin agus úsáid na próitéine ainmhíche próiseáilte a dhíorthaítear ó fheithidí saothraithe agus díolacháin na beatha cumaisc a bhfuil an phróitéin sin inti, ní mór na taifid sin a choimeád i gcomhair an údaráis inniúil ar feadh tréimhse cúig bliana ar a laghad, — ní mór sampláil agus anailís rialta a dhéanamh ar an mbeatha cumaisc atá beartaithe le haghaidh ainmhithe feirmshaothraithe cé is moite d’ainmhithe dobharshaothraithe, d’éanlaith chlóis agus de mhuc-ainmhithe chun a dheimhniú go bhfuil sí glan ar chomhábhair neamhúdaraithe de bhunadh ainmhíoch, trí úsáid a bhaint as na modhanna anailíse lena ndéantar comhábhair ainmhithe a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; ní mór na torthaí a choimeád i gcomhair an údaráis inniúil ar feadh tréimhse cúig bliana ar a laghad. (c) An doiciméad tráchtála nó, de réir mar is iomchuí, an deimhniú sláinte atá ag gabháil leis an bpróitéin ainmhíoch phróiseáilte a dhíorthaítear ó fheithidí saothraithe i gcomhréir le hAirteagal 21(2) de Rialachán (CE) Uimh. 1069/2009, lipéad na próitéine ainmhíche próiseáilte a dhíorthaítear ó fheithidí saothraithe, agus lipéad na beatha cumaisc ina bhfuil próitéin ainmhíoch phróiseáilte a dhíorthaítear ó fheithidí saothraithe, déanfar an doiciméad, an deimhniú agus na lipéid sin a mharcáil go soiléir i gcomhréir le Caibidil V, Roinn G den Iarscríbhinn seo”. (c) cuirtear na ranna seo a leanas seo a leanas leis: “ ROINN G Coinníollacha sonracha is infheidhme maidir le táirgeadh agus úsáid na próitéine ainmhíche próiseáilte a dhíorthaítear ó mhuc-ainmhithe agus na beatha cumaisc ina bhfuil próitéin den sórt sin, a bhfuil sé beartaithe iad a úsáid chun éanlaith chlóis a bheathú Beidh feidhm ag na coinníollacha sonracha seo a leanas maidir le táirgeadh agus úsáid na próitéine ainmhíche próiseáilte a dhíorthaítear ó mhuc-ainmhithe agus na beatha cumaisc ina bhfuil próitéin ainmhíoch phróiseáilte den sórt sin, dhá rud a bhfuil sé beartaithe iad a úsáid chun éanlaith chlóis a bheathú (“próitéin ainmhíoch phróiseáilte a dhíorthaítear ó mhuc-ainmhithe”): (a) Na seachtháirgí ainmhithe a bhfuil sé beartaithe iad a úsáid chun próitéin ainmhíoch phróiseáilte a dhíorthaítear ó mhuc-ainmhithe a tháirgeadh, is ó cheann amháin nó níos mó de na háiteanna seo a leanas a gheofar iad: (i) seamlais arna bhformheas i gcomhréir le hAirteagal 4 de Rialachán (CE) Uimh. 853/2004 nach maraítear ainmhithe athchogantacha ná éanlaith chlóis iontu agus iad cláraithe ag an údarás inniúil mar sheamlais nach maraítear ainmhithe athchogantacha ná éanlaith chlóis iontu; (ii) ionaid spólta arna bhformheas i gcomhréir le hAirteagal 4 de Rialachán (CE) Uimh. 853/2004 nach ndíchnámhaítear agus nach ngearrtar feoil na n-athchogantach iontu agus iad cláraithe ag an údarás inniúil mar ionaid spólta nach ndíchnámhaítear agus nach ngearrtar feoil na n-athchogantach iontu; (iii) bunaíochtaí eile seachas na cinn dá dtagraítear i bpointe (i) nó (ii), arna gclárú nó arna bhformheas i gcomhréir le hAirteagal 4 de Rialachán (CE) Uimh. 853/2004, nach láimhseáiltear táirgí na n-athchogantach ná na héanlaithe clóis iontu agus iad cláraithe ag an údarás inniúil mar bhunaíochtaí nach láimhseáiltear táirgí na n-athchogantach ná na héanlaithe clóis iontu; (iv) bunaíochtaí formheasta dá dtagraítear in Airteagal 24(1), pointí (h) agus (i) de Rialachán (CE) Uimh. 1069/2009 agus iad cláraithe ag an údarás inniúil mar bhunaíochtaí nach láimhseáiltear agus nach stóráiltear iontu ach seachtháirgí na n-ainmhithe neamh-athchogantacha ó na bunaíochtaí dá dtagraítear i bpointí (i), (ii) agus (iii). De mhaolú ar an gcéad mhír, pointí (i), (ii) agus (iii), féadfaidh an t-údarás inniúil marú na n-athchogantach nó na héanlaithe clóis agus láimhseáil táirgí na n-athchogantach nó na héanlaithe clóis a údarú sna bunaíochtaí dá dtagraítear sa chéad fhomhír, pointí (i), (ii) agus (iii), bunaíochtaí ina dtáirgtear seachtháirgí na muc-ainmhithe atá beartaithe le haghaidh tháirgeadh na próitéine ainmhíche próiseáilte a dhíorthaítear ó mhuc-ainmhithe. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú idir seachtháirgí na n-ainmhithe athchogantacha nó na héanlaithe clóis agus seachtháirgí na muc-ainmhithe a sheachaint. Ar na bearta sin, áireofar na híoscheanglais seo a leanas: (1) ní mór na muc-ainmhithe a mharú i línte atá scoite amach go fisiceach ó na línte a úsáidtear le haghaidh ainmhithe athchogantacha nó éanlaith chlóis a mharú; (2) ní mór táirgí de bhunadh mucúil a láimhseáil ar línte táirgthe atá scoite amach go fisiceach ó na línte a úsáidtear le haghaidh táirgí na n-athchogantach nó na héanlaithe clóis a láimhseáil; (3) bailiú, stóráil, iompar agus áiseanna pacáistithe le haghaidh seachtháirgí ainmhithe de bhunadh mucúil, ní mór iad a choimeád scoite amach ó na línte le haghaidh seachtháirgí ainmhithe de bhunadh na n-athchogantach nó na héanlaithe chlóis; (4) ní mór sampláil agus anailís rialta a dhéanamh ar sheachtháirgí ainmhithe de bhunadh mucúil chun próitéiní de chuid na n-ainmhithe athchogantacha nó na héanlaithe clóis a bhrath. Ní mór an modh anailíse a bhailíochtú go heolaíoch chun na críche sin. Is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP. (b) Na seachtháirgí ainmhithe de bhunadh mucúil a bhfuil sé beartaithe iad a úsáid le haghaidh tháirgeadh na próitéine ainmhíche próiseáilte a dhíorthaítear ó mhuc-ainmhithe, is seachtháirgí iad a dhéanfar a iompar chuig ionad próiseála i bhfeithiclí agus i gcoimeádáin nach n-úsáidtear chun seachtháirgí ainmhithe de bhunadh na n-athchogantach nó na héanlaithe clóis a iompar. De mhaolú ar an gcéad mhír, féadfar na seachtháirgí sin a iompar i bhfeithiclí agus i gcoimeádáin a úsáideadh cheana chun seachtháirgí ainmhithe a dhíorthaítear ó ainmhithe athchogantacha nó ó éanlaith chlóis a iompar, ar choinníoll go nglanfar na feithiclí agus na coimeádáin roimh ré chun traséilliú a sheachaint i gcomhréir le nós imeachta doiciméadaithe a bhfuil údarú tugtha dó roimh ré ag an údarás inniúil. I gcás ina dtéitear i muinín nós imeachta den sórt sin, coimeádfar taifead doiciméadaithe ar an úsáid sin i gcomhair an údaráis inniúil go ceann tréimhse dhá bhliain ar a laghad. (c) An phróitéin ainmhíoch phróiseáilte a dhíorthaítear ó mhuc-ainmhithe, is sna hionaid phróiseála seo a leanas a dhéanfar iad a tháirgeadh: (i) iad tiomnaithe do phróiseáil na seachtháirgí a fhaightear ó sheamlais, ó ionaid spólta nó ó bhunaíochtaí eile dá dtagraítear i bpointe (a); (ii) iad cláraithe ag an údarás inniúil mar ionaid phróiseála nach bpróiseáiltear seachtháirgí na n-ainmhithe athchogantacha nó na héanlaithe clóis iontu. De mhaolú ar an gcéad mhír, pointe (ii), féadfaidh an t-údarás inniúil táirgeadh na próitéine ainmhíche próiseáilte a dhíorthaítear ó mhuc-ainmhithe a údarú in ionaid phróiseála ina bpróiseáiltear seachtháirgí na n-ainmhithe athchogantacha nó na héanlaithe clóis. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú a sheachaint idir próitéin ainmhíoch phróiseáilte de bhunadh na n-athchogantach nó na héanlaithe clóis, agus próitéin ainmhíoch phróiseáilte de bhunadh mucúil. Ar na bearta coisctheacha sin, áireofar na híoscheanglais seo a leanas: (1) táirgeadh na próitéine ainmhíche próiseáilte a dhíorthaítear ó ainmhithe athchogantacha nó ó éanlaith chlóis, ní mór an táirgeadh sin a dhéanamh i gcóras dúnta atá scoite amach go fisiceach ón gcóras a úsáidtear chun an phróitéin ainmhíoch phróiseáilte a dhíorthaítear ó mhuc-ainmhithe a tháirgeadh; (2) le linn stóráil agus phacáistiú na seachtháirgí ainmhithe a dhíorthaítear ó ainmhithe athchogantacha nó ó éanlaith clóis, ní mór iad a choimeád in áiseanna atá scoite amach go fisiceach ó na háiseanna a úsáidtear le haghaidh seachtháirgí ainmhithe a dhíorthaítear ó mhuc-ainmhithe; (3) le linn stóráil agus phacáistiú na próitéine ainmhíche próiseáilte a dhíorthaítear ó ainmhithe athchogantacha nó ó éanlaith chlóis, ní mór iad a choimeád in áiseanna atá scoite amach go fisiceach ó na háiseanna a úsáidtear le haghaidh táirgí críochnaithe a dhíorthaítear ó mhuc-ainmhithe; (4) ní mór sampláil agus anailís rialta a dhéanamh ar an bpróitéin ainmhíoch phróiseáilte a dhíorthaítear ó mhuc-ainmhithe chun a dheimhniú go bhfuil sí glan ar thraséilliú le próitéin ainmhíoch phróiseáilte ó ainmhithe athchogantacha nó ó éanlaith clóis, trí úsáid a bhaint as na modhanna anailíse lena ndéantar comhábhair de bhunadh ainmhíoch a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; coimeádfar torthaí na samplála agus na hanailíse sin i gcomhair an údaráis inniúil go ceann tréimhse cúig bliana ar a laghad. (d) Beatha cumaisc ina bhfuil próitéin ainmhíoch phróiseáilte a dhíorthaítear ó mhuc-ainmhithe, is sna bunaíochtaí seo a leanas a dhéanfar í a tháirgeadh: (i) iad údaraithe ag an údarás inniúil chun na críche sin; (ii) iad tiomnaithe go heisiach do tháirgeadh na beatha le haghaidh éanlaith chlóis, ainmhithe dobharshaothraithe nó ainmhithe fionnaidh. De mhaolú ar an gcéad mhír, pointe (i), maidir le táirgeadh na beatha iomláine ó bheatha cumaisc ina bhfuil próitéin ainmhíoch próiseáilte a dhíorthaítear ó mhuc-ainmhithe, ní bheidh sé de cheangal ar dhaoine a dhéanann beatha cumaisc le húsáid dóibh féin údarú sonrach leis an táirgeadh sin a bheith acu ar choinníoll go gcomhlíonfaidh siad na coinníollacha seo a leanas: — iad a bheith cláraithe ag an údarás inniúil mar tháirgeoirí a tháirgeann beatha iomlán ó bheatha cumaisc ina bhfuil próitéin ainmhíoch phróiseáilte a dhíorthaítear ó mhuc-ainmhithe, — níl ainmhithe feirmshaothraithe faoi mar a shainmhínítear in Airteagal 3, pointe 6(a) de Rialachán (CE) Uimh. 1069/2009 ar coimeád acu cé is moite d’éanlaith chlóis, d’ainmhithe dobharshaothraithe nó d’ainmhithe fionnaidh, — an bheatha cumaisc a n-úsáidtear próitéin ainmhíoch phróiseáilte lena táirgeadh, próitéin a dhíorthaítear ó fheithidí saothraithe, tá níos lú ná 50 % de ina phróitéin amh. De mhaolú ar an gcéad mhír, pointe (ii), táirgeadh na beatha cumaisc le haghaidh éanlaith chlóis ina bhfuil próitéin ainmhíoch phróiseáilte a dhíorthaítear ó mhuc-ainmhithe, i mbunaíochtaí ina dtáirgtear beatha cumaisc atá beartaithe le haghaidh ainmhithe feirmshaothraithe cé is moite d’ainmhithe dobharshaothraithe agus d’ainmhithe fionnaidh, is táirgeadh é a fhéadfaidh an t-údarás inniúil a údarú, ach a mbeidh cigireacht déanta ar an láthair, faoi réir chomhlíonadh na gcoinníollacha seo a leanas: — an bheatha cumaisc atá beartaithe le haghaidh ainmhithe athchogantacha, ní mór an bheatha sin a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha a mhonarú agus a choimeád, — ní mór beatha cumaisc atá beartaithe le haghaidh muc-ainmhithe a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha eile a mhonarú agus a choimeád, — taifid ina sonraítear ceannacháin agus úsáid na próitéine ainmhíche próiseáilte a dhíorthaítear ó mhuc-ainmhithe agus díolachán na beatha cumaisc a bhfuil an phróitéin sin inti, ní mór na taifid sin a choimeád i gcomhair an údaráis inniúil ar feadh tréimhse cúig bliana ar a laghad, — ní mór sampláil agus anailís rialta a dhéanamh ar an mbeatha cumaisc atá beartaithe le haghaidh ainmhithe feirmshaothraithe cé is moite d’éanlaith chlóis, d’ainmhithe dobharshaothraithe agus d’ainmhithe fionnaidh chun a dheimhniú go bhfuil sí glan ar chomhábhair neamhúdaraithe de bhunadh ainmhíoch, trí úsáid a bhaint as na modhanna anailíse lena ndéantar comhábhair ainmhithe a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; ní mór na torthaí a choimeád i gcomhair an údaráis inniúil ar feadh tréimhse cúig bliana ar a laghad. (e) An doiciméad tráchtála nó, de réir mar is iomchuí, an deimhniú sláinte atá ag gabháil leis an bpróitéin ainmhíoch phróiseáilte a dhíorthaítear ó mhuc-ainmhithe i gcomhréir le hAirteagal 21(2) de Rialachán (CE) Uimh. 1069/2009, lipéad na próitéine ainmhíche próiseáilte a dhíorthaítear ó mhuc-ainmhithe, agus lipéad na beatha cumaisc ina bhfuil próitéin ainmhíoch phróiseáilte a dhíorthaítear ó mhuc-ainmhithe, déanfar an doiciméad, an deimhniú agus na lipéid sin a mharcáil go soiléir i gcomhréir le Caibidil V, Roinn G den Iarscríbhinn seo. ROINN H Coinníollacha sonracha is infheidhme maidir le táirgeadh agus úsáid na próitéine ainmhíche próiseáilte a dhíorthaítear ó éanlaith chlóis agus na beatha cumaisc ina bhfuil próitéin den sórt sin, a bhfuil sé beartaithe iad a úsáid chun muc-ainmhithe a bheathú Beidh feidhm ag na coinníollacha sonracha seo a leanas maidir le táirgeadh agus úsáid na próitéine ainmhíche próiseáilte a dhíorthaítear ó éanlaith chlóis agus na beatha cumaisc ina bhfuil próitéin den sórt sin, dhá rud a bhfuil sé beartaithe iad a úsáid chun muc-ainmhithe a bheathú (“próitéin ainmhíoch phróiseáilte a dhíorthaítear ó éanlaith chlóis”): (a) Na seachtháirgí ainmhithe a bhfuil sé beartaithe iad a úsáid chun an phróitéin ainmhíoch phróiseáilte dá dtagraítear sa Roinn seo a tháirgeadh, is ó cheann amháin nó níos mó de na háitheanna seo a leanas a gheofar iad: (i) seamlais arna bhformheas i gcomhréir le hAirteagal 4 de Rialachán (CE) Uimh. 853/2004 nach maraítear ainmhithe athchogantacha ná muc-ainmhithe iontu agus iad cláraithe ag an údarás inniúil mar sheamlais nach maraítear ainmhithe athchogantacha ná muc-ainmhithe iontu; (ii) ionaid spólta arna bhformheas i gcomhréir le hAirteagal 4 de Rialachán (CE) Uimh. 853/2004 nach ndíchnámhaítear ná nach ngearrtar feoil na n-athchogantach ná muiceoil iontu agus iad cláraithe ag an údarás inniúil mar ionaid spólta nach ndíchnámhaítear agus nach ngearrtar feoil na n-athchogantach ná muiceoil iontu; (iii) bunaíochtaí eile seachas na cinn dá dtagraítear i bpointe (i) nó (ii), arna gclárú nó arna bhformheas i gcomhréir le hAirteagal 4 de Rialachán (CE) Uimh. 853/2004, nach láimhseáiltear táirgí na n-athchogantach ná táirgí mucúla iontu agus iad cláraithe ag an údarás inniúil mar bhunaíochtaí nach láimhseáiltear táirgí na n-athchogantach ná táirgí mucúla iontu; (iv) bunaíochtaí formheasta dá dtagraítear in Airteagal 24(1), pointí (h) agus (i) de Rialachán (CE) Uimh. 1069/2009 agus iad cláraithe ag an údarás inniúil mar bhunaíochtaí nach láimhseáiltear agus nach stóráiltear iontu ach seachtháirgí na n-ainmhithe neamh-athchogantacha ó na bunaíochtaí dá dtagraítear i bpointí (i), (ii) agus (iii). De mhaolú ar an gcéad mhír, phointí (i), (ii) agus (iii), féadfaidh an t-údarás inniúil marú na n-athchogantach nó na muc-ainmhithe agus láimhseáil na dtáirgí na n-athchogantach nó táirgí mucúla a údarú sna bunaíochtaí dá dtagraítear sa chéad fhomhír, pointí (i), (ii) agus (iii), bunaíochtaí ina dtáirgtear seachtháirgí na héanlaithe clóis atá beartaithe le haghaidh tháirgeadh na próitéine ainmhíche próiseáilte a dhíorthaítear ó éanlaith chlóis. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú idir seachtháirgí na n-athchogantach nó seachtháirgí mucúla agus seachtháirgí na héanlaithe clóis a sheachaint. Ar na bearta sin, áireofar na híoscheanglais seo a leanas: (1) ní mór an éanlaith chlóis a mharú i línte atá scoite amach go fisiceach ó na línte a úsáidtear le haghaidh ainmhithe athchogantacha nó muc-ainmhithe a mharú; (2) ní mór táirgí na héanlaithe clóis a láimhseáil ar línte táirgthe atá scoite amach go fisiceach ó na línte a úsáidtear le haghaidh táirgí na n-athchogantach nó táirgí mucúla a láimhseáil; (3) bailiú, stóráil, iompar agus áiseanna pacáistithe le haghaidh seachtháirgí ainmhithe de bhunadh na héanlaithe clóis, ní mór iad a choimeád scoite amach ó na línte le haghaidh seachtháirgí ainmhithe de bhunadh na n-athchogantach nó mucúil; (4) ní mór sampláil agus anailís rialta a dhéanamh ar sheachtháirgí ainmhithe de bhunadh na héanlaithe clóis chun próitéiní de chuid na n-ainmhithe athchogantacha nó na muc-ainmhithe a bhrath. Ní mór an modh anailíse a úsáidtear a bhailíochtú go heolaíoch chun na críche sin. is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP. (b) Na seachtháirgí ainmhithe de bhunadh éanlaithe clois a bhfuil sé beartaithe iad a úsáid le haghaidh tháirgeadh na próitéine ainmhíche próiseáilte a dhíorthaítear ó éanlaith chlóis, is seachtháirgí iad a dhéanfar a iompar chuig ionad próiseála i bhfeithiclí agus gcoimeádáin nach n-úsáidtear chun seachtháirgí ainmhithe de bhunadh na n-athchogantach nó mucúil a iompar. De mhaolú ar an gcéad mhír, féadfar na seachtháirgí sin a iompar i bhfeithiclí agus i gcoimeádáin a úsáideadh cheana chun seachtháirgí a dhíorthaítear ó ainmhithe athchogantacha nó ó mhuc-ainmhithe a iompar, ar choinníoll go nglanfar na feithiclí agus na coimeádáin sin roimh ré chun traséilliú a sheachaint i gcomhréir le nós imeachta doiciméadaithe a bhfuil údarú tugtha dó roimh ré ag an údarás inniúil. I gcás ina dtéitear i muinín nós imeachta den sórt sin, coimeádfar taifead doiciméadaithe ar an úsáid sin i gcomhair an údaráis inniúil go ceann tréimhse dhá bhliain ar a laghad. (c) An próitéin ainmhíoch phróiseáilte a dhíorthaítear ó éanlaith chlóis, is sna hionaid phróiseála seo a leanas a dhéanfar í a tháirgeadh: (i) iad tiomnaithe do phróiseáil na seachtháirgí ainmhithe a fhaightear ó sheamlais, ionaid spólta nó bunaíochta eile dá dtagraítear i bpointe (a); (ii) iad cláraithe ag an údarás inniúil mar ionaid phróiseála nach bpróiseáiltear seachtháirgí na n-ainmhithe athchogantacha nó seachtháirgí mucúla iontu. De mhaolú ar an gcéad mhír, pointe (ii), féadfaidh an t-údarás inniúil táirgeadh na próitéine ainmhíche próiseáilte a dhíorthaítear ó éanlaith chlóis a údarú in ionaid phróiseála ina ndéantar seachtháirgí na n-ainmhithe athchogantacha nó seachtháirgí mucúla a phróiseáil. Ní fhéadfar an t-údarú sin a dheonú ach amháin i gcás ina mbeidh an t-údarás inniúil sásta, ach a mbeidh cigireacht déanta ar an láthair, gur éifeachtach na bearta arb é is aidhm dóibh traséilliú a sheachaint idir próitéin ainmhíoch phróiseáilte de bhunadh na n-athchogantach nó mucúil agus próitéin ainmhíoch phróiseáilte de bhunadh éanlaithe chlóis. Ar na bearta coisctheacha sin, áireofar na híoscheanglais seo a leanas: (1) táirgeadh na próitéine ainmhíche próiseáilte a dhíorthaítear ó ainmhithe athchogantacha nó ó mhuc-ainmhithe, ní mór an táirgeadh sin a dhéanamh i gcóras dúnta atá scoite amach go fisiceach ón gcóras a úsáidtear chun an phróitéin ainmhíoch phróiseáilte a dhíorthaítear ó éanlaith chlóis a tháirgeadh; (2) le linn stóráil agus phacáistiú na seachtháirgí ainmhithe a dhíorthaítear ó ainmhithe athchogantacha nó ó mhuc-ainmhithe, ní mór iad a choimeád in áiseanna atá scoite amach go fisiceach ó na háiseanna a úsáidtear le haghaidh seachtháirgí ainmhithe a dhíorthaítear ó éanlaith chlóis; (3) le linn stóráil agus phacáistiú na próitéine ainmhíche próiseáilte a dhíorthaítear ó ainmhithe athchogantacha nó ó mhuc-ainmhithe, ní mór iad a choimeád in áiseanna atá scoite amach go fisiceach ó na háiseanna a úsáidtear le haghaidh táirgí críochnaithe a dhíorthaítear ó éanlaith chlóis; (4) ní mór sampláil agus anailís rialta a dhéanamh ar an bpróitéin ainmhíoch phróiseáilte a dhíorthaítear ó éanlaith chlóis chun a dheimhniú go bhfuil sí glan ar thraséilliú le próitéin ainmhíoch phróiseáilte ó ainmhithe athchogantacha nó ó muc-ainmhithe, trí úsáid a bhaint as na modhanna anailíse lena ndéantar comhábhair de bhunadh ainmhíoch a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; coimeádfar torthaí na samplála agus na hanailíse sin i gcomhair an údaráis inniúil go ceann tréimhse cúig bliana ar a laghad. (d) Beatha cumaisc ina bhfuil próitéin ainmhíoch phróiseáilte a dhíorthaítear ó éanlaith chlóis, is sna bunaíochtaí seo a leanas a dhéanfar í a tháirgeadh: (i) iad údaraithe ag an údarás inniúil chun na críche sin; (ii) atá tiomnaithe go heisiach do tháirgeadh na beatha le haghaidh muc-ainmhithe, ainmhithe dobharshaothraithe nó ainmhithe fionnaidh. De mhaolú ar an gcéad mhír, pointe (i), maidir le táirgeadh na beatha iomláine ó bheatha cumaisc ina bhfuil próitéin ainmhíoch próiseáilte a dhíorthaítear ó éanlaith chlóis, ní bheidh sé de cheangal ar dhaoine a dhéanann beatha cumaisc le húsáid dóibh féin údarú sonrach leis an táirgeadh sin a bheith acu ar choinníoll go gcomhlíonfaidh siad na coinníollacha seo a leanas: — iad a bheith cláraithe ag an údarás inniúil mar chumascóirí a tháirgeann beatha iomlán ó bheatha cumaisc ina bhfuil próitéin ainmhíoch phróiseáilte a dhíorthaítear ó éanlaith chlóis, — níl ainmhithe feirmshaothraithe faoi mar a shainmhínítear in Airteagal 3, pointe 6(a) de Rialachán (CE) Uimh. 1069/2009 ar coimeád acu cé is moite de mhuc-ainmhithe, d’ainmhithe dobharshaothraithe nó d’ainmhithe fionnaidh, — an bheatha cumaisc a n-úsáidtear próitéin ainmhíoch phróiseáilte lena táirgeadh, próitéin a dhíorthaítear ó fheithidí saothraithe, tá níos lú ná 50 % de ina phróitéin amh. De mhaolú ar an gcéad mhír, pointe (ii), táirgeadh na beatha cumaisc le haghaidh muc-ainmhithe ina bhfuil próitéin ainmhíoch phróiseáilte a dhíorthaítear ó éanlaith chlóis, i mbunaíochtaí ina dtáirgtear beatha cumaisc atá beartaithe le haghaidh ainmhithe feirmshaothraithe cé is moite d’ainmhithe dobharshaothraithe agus d’ainmhithe fionnaidh, is táirge a fhéadfaidh an t-údarás inniúil a údarú, ach a mbeidh cigireacht déanta ar an láthair, faoi réir chomhlíonadh na gcoinníollacha seo a leanas: — an bheatha cumaisc atá beartaithe le haghaidh ainmhithe athchogantacha, ní mór an bheatha sin a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha a mhonarú agus a choimeád, — an bheatha cumaisc atá beartaithe le haghaidh éanlaith chlóis, ní mór an bheatha sin a mhonarú agus a choimeád, le linn a stórála, a hiompair agus a pacáistithe, in áiseanna atá scoite amach go fisiceach ó na háiseanna ina ndéantar beatha cumaisc le haghaidh ainmhithe neamh-athchogantacha a mhonarú agus a choimeád, — taifid ina sonraítear ceannacháin agus úsáid na próitéine ainmhíche próiseáilte a dhíorthaítear ó éanlaith chlóis agus díolacháin na beatha cumaisc a bhfuil an phróitéin sin inti, ní mór na taifid sin a choimeád i gcomhair an údaráis inniúil ar feadh tréimhse cúig bliana ar a laghad, — ní mór sampláil agus anailís rialta a dhéanamh ar an mbeatha cumaisc atá beartaithe le haghaidh ainmhithe feirmshaothraithe cé is moite d’éanlaith chlóis, d’ainmhithe dobharshaothraithe agus d’ainmhithe fionnaidh chun a dheimhniú go bhfuil sí glan ar chomhábhair neamhúdaraithe de bhunadh ainmhíoch, trí úsáid a bhaint as na modhanna anailíse lena ndéantar comhábhair ainmhithe a bhrath chun beatha a rialú, faoi mar a leagtar síos in Iarscríbhinn VI a ghabhann le Rialachán (CE) Uimh. 152/2009; is ar bhonn measúnú riosca a chinnfear minicíocht na samplála agus na hanailíse, measúnú a dhéanfaidh an t-oibreoir mar chuid dá nósanna imeachta bunaithe ar phrionsabail HACCP; ní mór na torthaí a choimeád i gcomhair an údaráis inniúil ar feadh tréimhse cúig bliana ar a laghad; (e) An doiciméad tráchtála nó, de réir mar is iomchuí, an deimhniú sláinte atá ag gabháil leis an bpróitéin ainmhíoch phróiseáilte a dhíorthaítear ó mhuc-ainmhithe i gcomhréir le hAirteagal 21(2) de Rialachán (CE) Uimh. 1069/2009, lipéad na próitéine ainmhíche próiseáilte a dhíorthaítear ó éanlaith chlóis, agus lipéad na beatha cumaisc ina bhfuil próitéin ainmhíoch phróiseáilte a dhíorthaítear ó éanlaith chlóis, déanfar an doiciméad, an deimhniú agus na lipéid sin a mharcáil go soiléir i gcomhréir le Caibidil V, Roinn G den Iarscríbhinn seo.”;